Diari Oficial de la Generalitat Valenciana


Sumari del DOGV 238, del 21-03-1985 (1985/804069)

ORDRE de 12 de febrer de 1985, de la Conselleria d'Agricultura, Pesca i Alimentació, per la qual s'estableixen i regulen subvencions per millorar la qualitat dels olis produïts per les almàsseres-cooperatives de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   238

Data del DOGV
:   21-03-1985

Secció del DOGV
:   ALTRES DISPOSICIONS

Número del document
:   1985/804069


Data del document
:   12-02-1985

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Ordre de 12 de febrer de 1985, de la Conselleria d'Agricultura, Pesca i Alimentació, per la qual s'estableixen i regulen subvencions per a millorar la qualitat dels olis produïts per les almàsseres-cooperatives de la Comunitat Valenciana.  
La producció d'oli d'oliva representa un dels principals recursos econòmics de les comarques del secà de la Comunitat Valenciana. Com a conseqüència, i a fi de defendre, protegir i valorar adientment la producció d'aquests olis, patrimoni de les comarques esmentades i, per tant, de la societat i de l'economia de la Comunitat Valenciana, s'està estimulant la signatura de Protocols entre la Conselleria d'Agricultura, Pesca i Alimentació i les Cooperatives de les comarques de l'interior, en els quals s'acorda de posar en marxa un programa global i coherent per a la millora de la producció, elaboració i comercialització dels olis d'oliva.   
Atés que un dels objectius dels Protocols esmentats és la millora de l'elaboració, per obtenir un oli de més qualitat' i vistos els estudis tècnico - econòmics i els anàlisis de mostres realitzats.   
Fent us de les facultats que tinc atribuïdes,   
ORDENE:   
Article 1.r   
Aquesta Ordre estableix, durant la campanya 1984-85, una línia de subvencions per a l'oli d'oliva produït per les almàsseres - cooperatives de la Comunitat Valenciana, que reuneix els requisits següents:   
a) L'oli ha de ser d'oliva verga i sense mescla de cap tipus, i ha d'estar enmagatzemat dins de l'almàssera -cooperativa en dipòsits únics i identificats, no podrà ser mesclat amb altres de característiques diferents per a la comercialització posterior.   
b) Haurà de reunir les característiques de qualitat determinades pel Reial Decret 308/1983, de 25 de gener pel qual s'aprova la Reglamentació Tècnico - Sanitària d'Olis Vegetals Comestibles, pel que fa a l?índex de peròxids i K-270.   
c) El grau d'acidesa de l'oli verga obtingut, expressat en àcid olèic, haurà de ser inferior a 1 grau.   
Article 2.n  
La subvenció que s'atorgue no podrà ultrapassar de 20 pessetes per Kg. d'oli verga obtingut.   
Article 3.r   
La subvenció serà concedida a l'almàssera - cooperativa sol·licitant, la qual s'encarregarà de distribuir-la entre els socis, d'acord amb les quantitats d'olives aportades per cadascun.   
Article 4.t   
Només podran sol·licitar aquesta subvenció aquelles almàsseres - cooperatives que hagen signat un Protocol amb la Conselleria d'Agricultura, Pesca i Alimentació a fi de millorar la producció, elaboració i comercialització dels olis produïts a la Comunitat Valenciana.   
Article 5.é  
La quantitat mínima a produir per una almàssera - cooperativa per tenir accés als anàlisis de control, i a la subvenció, serà com a mínim de 1.000 kg. d'oli. Els anàlisis esmentats seran realitzats a petició de la cooperativa - almàssera, una vegada assolida la quantitat mínima fixada, sense perjudici dels controls de qualitat que la Conselleria considere necessari realitzar amb posterioritat.   
Article 6.é  
Per a la realització dels controls de qualitat es prendren almenys dues mostres. Una serà analitzada a través del Servei competent a instàncies de la Conselleria , i l'altra quedarà com a testimoni. La cooperativa, d'altra banda, podrà realitzar al seu càrrec els controls i els anàlisis que estime oportuns.   
Article 7.é  
Les subvencions seran atorgades a proposta del Secretari del Consell Rector del Protocol, amb informe previ favorable de l'Institut de Cooperativisme Agrari Valencià.   
Article 8.é  
Mentre no haja estat atorgada la subvenció l'almàssera sol·licitant no podrà disposar lliurement de l'oli objecte d'aquesta.   
Article 9.é  
Les subvencions a què fa referència aquesta Ordre seran abonades amb càrrec als crèdits per a transferències del capital del Programa 621 Institut de Cooperativisme Agrari, inclosos en l'Estat de Despeses per a 1985 del Pressupost de la Generalitat Valenciana.   
València, 12 de febrer de 1985.   
El Conseller d'Agricultura. Pesca i Alimentació.   
LLUIS FONT DE MORA I MONTESINOS